**Pêl-droed: (wedi ei seilio ar Euro 2016/Brexit, ond gellid ei addasu)**

Themâu: ‘Lle i bawb’, ‘Pawb â’i ddoniau’, neu ‘Cynrychioli, cymryd rhan, cystadlu.’

*(Os dych chi’n cyflwyno’r gwasanaeth ar ôl Haf 2016 newidiwch o’r presennol i’r gorffennol e.e. fe roedd; pan oedd; am gyfnod ’roedd; Roedd rhai ...ayb)*

**Plant oedran uwchradd.**

*Mae perthyn i dîm yn deimlad arbennig iawn ac yn fraint. Ond does dim lle i bawb. Nid yw pawb yn cael eu dewis. Dim ond y goreuon sy’n cael cyfle. Mae cael eich gadael ar yr ochr, neu cael eich gwrthod, yn brofiad cyfarwydd i nifer fawr o blant.*

*Dim ond 11 sydd mewn tîm pêl-droed, a bydd llawer iawn o sylw’n cael ei roi i dîm pêl-droed cenedlaethol Cymru yn ystod cyfnod Euro 2016 / sylw i bêl-droedwyr yn gyffredinol.*

***Gogwydd Cristnogol:*** *Er mai dim ond 11 sydd mewn tîm pêl-droed, mae gan Dduw le i bob un. Rydyn ni i gyd yn werthfawr ac i gyd yn wahanol; i gyd hefo doniau amrywiol, ac mae gan Dduw le i bawb (o bob gwlad hefyd, rhai gwledydd wedi eu gadael allan o Euro 2016).*

**Sleid 1: Croeso – cyflwyno Cymru a’r syniad o fod yn rhan o Ewrop**

O’r 10fed o Fehefin, am fis cyfan, fe fydd sylw miliynau o bobl ar bencampwriaeth Euro 2016. Dyma’r tro cyntaf ers Cwpan y Byd 1958, yn Sweden, i Gymru chwarae yn rowndiau terfynol unrhyw bencampwriaeth pêl-droed rhyngwladol. Yr adeg honno fe gollon ni yn y rownd gogynderfynol yn erbyn Brasil, pan sgoriodd Pele unig gôl y gêm.

**Sleid 2: Ewrop**

Fe fydd sylw miliynau o bobl wedi ei hoelio ar Ewrop am y mis nesaf – nid yn unig oherwydd Euro 2016 ond oherwydd yr etholiad fydd yn digwydd ar 23ain o Fehefin. Ar y diwrnod hwnnw fy fydd pobl Prydain yn cael cyfle i benderfynu os ydyn nhw am fod yn rhan o Ewrop ai peidio.

**Sleid 3**: **Dewis aros / dewis gadael**

Mae rhai unigolion yn frwd dros aros yn rhan o Ewrop – maen nhw’n meddwl am ffactorau economaidd; ffactorau ariannol neu am yr hawl i fyw a gweithio mewn gwledydd eraill. Mae yna unigolion eraill sy’n frwd iawn dros adael Ewrop – maen nhw wedi cael hen ddigon ar orfod dilyn rheolau sy’n deillio o Frwsel. Yn sicr, mae aros neu adael yn gwestiwn sy’n cael ei drafod yn ddyddiol ar hyn o bryd.

**Sleid 4: Ewrop a Chymru**

Ond, i’r Cymry sy’n dilyn pêl-droed does dim rhaid iddyn nhw feddwl yn galed o gwbl am Ewrop - maen nhw eisiau aros i mewn yn Euro 2016 cyn hired â phosib - gyda’r nod yn y pendraw o ennill y bencampwriaeth.

**Sleid 5:** **Y wobr**

Mae’r holl ymdrech ac arian; yr holl chwys ac ymarfer; yr holl gyffro ac edrych ymlaen, yn deillio o’r gobaith y byddwn ni fel cenedl yn ennill cwpan Euro 2016.

**Sleid 6**: **Baneri’r gwledydd sy’n cystadlu**

(Er gwybodaeth ar draws o’r chwith i’r dde:

Slofacia; Rwsia; Romania; Swistir; Albania; Ffrainc

Gwlad Belg; Awstria; Iceland (Gwlad yr Ia); Iwerddon; Wcráin; Sbaen

Yr Eidal; Twrci; Gogledd Iwerddon; Hwngari; Croatia, Gweriniaeth Siec

Almaen; Lloegr; Gwlad Pwyl; Portiwgal; Sweden)

Fe fydd tîm cenedlaethol Cymru yn cystadlu yn erbyn 23 tîm arall yn y bencampwriaeth – gwledydd mor wahanol ag Albania a Sweden, Iwerddon a’r Wcráin. Mae gan bêl-droed y gallu i uno gwledydd a’u gwahanu – mae’n baradocs diddorol.

**Sleid 7: Cynrychioli, cymryd rhan, cystadlu.**

*(cliciwch 3 gwaith – fe fydd y geiriau’n ymddangos fesul un)*

Gan fod Cymru’n dechrau gyda ‘C’, rydyn ni am feddwl am ychydig funudau am rhai geiriau eraill sy’n dechrau gyda ‘C’.

**Cynrychioli:** Mae hi’n fraint cael cynrychioli eich gwlad. Nid mewn pêl-droed yn unig ond ym mhob maes. Wrth gynrychioli eraill rydyn ni’n rhoi o’n gorau - dydyn ni ddim eisiau siomi’r bobl sydd wedi ymddiried ynom ni. Mae angen amrywiaeth o bobl gydag amrywiaeth o sgiliau i’n cynrychioli ni ym mhob maes - nid pêl-droed yn unig.

**Cymryd rhan**: Rydyn ni fel Cymry yn dathlu am fod ein tîm yn cael cymryd rhan yn Euro 2016 – yn wir, mae’r ffaith eu bod nhw yno o gwbl yn dipyn o gamp. Mae’n ystrydeb (cliché) i ddweud fod cymryd rhan yn bwysig – ond y gwir ydy fod cymryd rhan **YN** bwysig. Meddyliwch am yr holl bobl sy’n cymryd rhan mewn ras marathon i godi arian – does ganddyn nhw ddim gobaith o ennill y ras. Neu meddyliwch am yr holl ferched sy’n cymryd rhan mewn ‘Race for Life – dydyn nhw ddim yn rasio i ennill, ond maen nhw’n cymryd rhan i gefnogi gwaith elusennol pwysig..

**Cystadlu**: Wrth sôn am Euro 2016 rydyn ni i gyd eisiau i’n tîm cenedlaethol fod yn gystadleuol. Dydyn ni ddim eisiau iddyn nhw stopio chwarae ar ôl hanner awr a gadael i’r tîm arall ennill. Rydyn ni i gyd yn gallu bod yn gystadleuol – a dydy hynny ddim yn beth drwg. Efallai ein bod ni eisiau ennill ras; ennill cwis; neu wneud ein gorau yn ein gwaith er mwyn ennill clod. Wrth gystadlu rydyn ni’n ymdrechu ac yn rhoi o’n gorau. Does dim o’i le wrth wneud hyn – dim ond ein bod ni’n cofio defnyddio doethineb wrth drin pobl eraill yn deg a pharchus bob amser.

**Sleid 8: (parhad)**

**Cydweithio:** Nid oes posib cael tîm heb gyd-weithio. Er mor wych ydy Gareth Bale, ni fedr o ennill gêm bêl-droed ar ei ben ei hun. Mae’n rhaid iddo gael 10 dyn arall ar y cae. Rydyn ni, yn ein bywydau bob dydd, yn gorfod cyd-weithio neu fe fyddai’n gwersi ni yn dod i stop. Mae’n rhaid i ni gyd-weithio i ddilyn rheolau; i ufuddhau i’r drefn ac i ddilyn y patrwm sydd wedi ei osod ar ein cyfer o ddydd i ddydd. Mae cyd-weithio llwyddiannus yn gofyn am amynedd ac am ddealltwriaeth. Elfen arall angenrheidiol o gydweithio ydy -

**Cyfathrebu**: Mewn gêm bêl-droed mae’n rhaid i’r chwaraewyr gyfathrebu’n effeithiol gyda’i gilydd neu does ganddyn nhw ddim gobaith o ennill. Mae problemau’n codi pan nad ydy chwaraewyr yn cyfathrebu’n effeithiol. Mae’n rhaid i ni ddysgu cyfathrebu’n glir gydag eraill. Mae’n hawdd i ni gael ein camddeall wrth decstio neu wrth roi neges ar facebook. Efallai ein bod ni’n ceisio dweud un peth ond bod ein geiriau’n cael eu dehongli mewn ffordd wahanol. Yn aml mae’n ddoethach siarad gyda pherson fel ein bod ni’n gallu clywed tôn eu llais a deall yn union yr hyn maen nhw eisiau ddweud.

**Sleid 9:** **Cefnogi**

Un gair arall gwerthfawr sy’n dechrau gyda ‘C’ ydy cefnogi.

Mae chwaraewyr pêl-droed yn aml yn dweud mor bwysig ydy cefnogwyr. Does neb eisiau chwarae eu gemau tu ôl i ddrysau caeedig. Yn ein bywyd bob dydd efallai ein bod ni’n derbyn cefnogaeth gan rieni, gan ffrindiau a chan athrawon. Weithiau dydyn ni ddim yn sylweddoli eu bod nhw’n ein cefnogi ni wrth fynd â ni o le i le, wrth ein hannog i wneud ein gwaith; wrth ein herio i fihafio - ond gan amlaf mae gynnon ni i gyd rywun sy’n cynnig cefnogaeth. ‘No man is an island’ ydy’r dywediad Saesneg - rydyn ni angen pobl eraill i wneud ein bywydau’n fwy cyfoethog.

**Sleid 10: Yr adnod isod**

Mae pawb mewn tîm yn wahanol, gyda rôl wahanol i chwarae. Hyd yn oed os nad ydyn ni mewn tîm mae gynnon ni hefyd ein rôl i chwarae. Mae yna adnod ddiddorol yn y Beibl sy’n dweud,

*Dydy'r corff ddim i gyd yr un fath — mae iddo lawer o wahanol rannau.*

*Petai troed yn dweud “Am nad ydw i'n llaw dw i ddim yn rhan o'r corff,” fyddai'r droed honno yn peidio bod yn rhan o'r corff? Wrth gwrs ddim!*

*(clicio eto)*

***(Sleid 11)*** *Mae angen llawer o wahanol rannau i wneud un corff.*

 *1 Corinthiaid 12:20*

Mae’r Beibl yn dysgu fod Cristnogion yn rhan o un teulu - un corff o bobl - ar draws y byd. Er bod Cristnogion yn wahanol iawn i’w gilydd mae gan bob un ei werth ac mae gan bob un ei rôl. Nid yw pob gwlad yn cael chwarae yn Euro 2016, ond mae’r Beibl yn glir fod yna Gristnogion ym mhob gwlad a’u bod nhw’n siarad pob iaith dan haul.

**Sleid 12: Cyfle i feddwl a gorffen mewn gweddi.**

Felly, y tro nesaf dyn ni’n meddwl am dîm pêl-droed neu rygbi, neu unrhyw dîm arall, mae’n werth cofio bod angen amrywiaeth o bobl, a’n bod ni i gyd yn werthfawr. Mae’r Beibl yn dysgu ein bod ni i gyd yn werthfawr yng ngolwg Duw.

**Gweddïwn:**

**Ein Tad,** diolch i ti am gyfle i feddwl am werthoedd tîm - cynrychioli eraill; cydweithio; cyfathrebu; cymryd rhan a chystadlu. Helpa ni i weld bod angen sgiliau fel hyn arnon ni o ddydd i ddydd. Rydyn ni’n ddiolchgar am bob cyfle rydyn ni’n dderbyn i gyfoethogi’n bywydau wrth gymryd rhan mewn amrywiol weithgareddau. Er nad ydyn ni’n fyd-enwog rydyn ni’n gwybod bod angen bob un ohonon ni a bod lle i ni i gyd yn y gymdeithas. Helpa ni i feddwl am y syniad ein bod ni i gyd yn rhan o un corff - a bod angen llawer o rannau gwahanol i wneud i’r corff weithio’n effeithiol. Rydyn ni’n ddiolchgar fod y Beibl yn llyfr i bawb, o bob gwlad ac iaith. Rydyn ni’n ddiolchgar mai’r darlun o un corff ac un teulu sy’n cael ei ddefnyddio yn y Beibl i ddisgrifio Cristnogion ar draws y byd. Helpa ni i gydweithio’n effeithiol yn ystod y dydd ac i ddiolch i’r rhai hynny sy’n ein cefnogi ni bob cam o’r ffordd. Amen.